**Cu pelinul și cu cimbrul**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Viața mea pierdută-n drumuri

Răstignită pe răscruce

Unde pâcle lângă fumuri

Vor o seară să apuce.

Când strângeam lărgimi de ceruri,

Când prindeam numai veninul

În mirozna de eteruri

Știam cimbrul și pelinul.

Mi-i uscat tot cerul gurii,

Stelele-i nu-mi cad pe limbă,

Neștiința cotiturii

Poate că ceva îmi schimbă.

Dar prin fremătări de frunze

Ce scriu plopii cu mesteceni,

Pe cărările obtuze

Trec fiindcă pot a trece.

Noaptea din chindie crește

Grea și mare ca și zimbrul,

Eu îmi beau iar omenește

Tot pelinul vechi cu cimbrul.

Și m-aș plânge, dar n-am vreme

Să îmi spun cumva cuvântul

Că doar sufletul îmi geme

Când îl izvodește vântul.

Cine poate să-mi arate,

Cine poate să-mi îndemne

Visele înaripate

Ce n-au pomeniri în semne.

Plec fără vreo amintire

Căci ce pot lăsa în cale?

Fără dorul de iubire

Numai urme, urme goale.

Până când m-or duce pașii

Până când mi-a spune gândul...

Și chiar mi-s ilari vrăjmașii

Că în laț vor să mă prindă.

Ce să prinzi când doar ecoul

Mai ascultă zbor de păsări,

Totu-i vechi ce este noul

Repetări sunt tot mai dese.

Mă pătrunde până-n oase

Neajungerea la zare

Și doar cimbrul cum miroase!

Iar pelinul ce amar e!

Victor Bragagiu